16.6.2023.
HR
Službeni list Europske unije
C 214/159 četvrtak, 19. siječnja 2023.
4.
ističe da bi tu definiciju trebalo uključiti u horizontalniju uredbu, kao što je Uredba o ZRP-u, kako bi obuhvatila cjelokupno zakonodavstvo EU-a o ribarstvu; smatra da nijedna promjena definicije ne bi trebala utjecati na provedbu EFPRA-e za tekuće razdoblje; poziva Komisiju da obradi to pitanje u okviru budućeg preispitivanja Uredbe o ZRP-u;
5. potvrđuje potrebu za jačanjem i skraćivanjem vrijednosnog lanca između proizvođača i potrošača, čime bi se povećale mogućnosti izravne prodaje od ribara do potrošača i smanjio broj posrednika kako bi se, u idealnom slučaju, došlo do točke u kojoj proizvođač može izravno opskrbljivati krajnjeg kupca; naglašava potrebu za promicanjem marketinških strategija, među ostalim promicanjem novih distribucijskih kanala, te za poticanjem mehanizama za poboljšanje diferencijacije proizvoda kako bi se postigla maksimalna korist za ribare, povećala profitabilnost, poduprle veće naknade i promicala pravedna i odgovarajuća raspodjela dodane vrijednosti ribarima;
6. poziva na pravedniju i prikladniju raspodjelu dodane vrijednosti duž vrijednosnog lanca sektora te da se uzmu u obzir oblici intervencija na temelju jamstava i orijentacijskih cijena, za koje bi se troškovi proizvodnje trebali smatrati varijablama kako bi se postigao gore navedeni cilj i poboljšali prihodi ribara; ponavlja da bi u slučaju ozbiljnih neravnoteža unutar vrijednosnog lanca države članice trebale imati ovlasti intervenirati;
7. naglašava činjenicu da je mali ribolov najslabiji segment u vrijednosnom lancu, a marketinški aranžmani često pogoduju interesima kupca, a ne ribara, koji imaju malu ili nikakvu kontrolu nad određivanjem cijena, što pak dovodi do marginalne zarade za prodane proizvode;
8. poziva na donošenje mjera na razini EU-a ili država članica usmjerenih na obranu ili stvaranje tržišta podrijetla, čime bi se zagovarali povlašteni kratki prodajni kanali za tradicionalne proizvode; naglašava važnost promicanja i zaštite kvalitete ribe ulovljene malim ribolovom kao što su, među ostalim, svježina, sezonalnost, kulturna baština i održivost; poziva na snažniju potporu takvim proizvodima na sajmovima, u malim trgovinama i restoranima, uzimajući u obzir prehrambene navike stanovništva, kako bi se maksimalno povećala vrijednost lokalnih proizvoda ribarstva i promicao lokalni razvoj; ustraje u tome da se uspostave promotivne kampanje za lokalne ribarske proizvode kojima će se u potpunosti iskoristiti zajednička organizacija tržišta i ZRP;
9. naglašava da je potrebno promicati diversifikaciju proizvoda inicijativama usmjerenima na stvaranje novih tržišta, vrednovanje manje poznatih jestivih i konzumiranih vrsta kako bi se poboljšao tržišni položaj malog ribolova, smanjila potražnja za proizvodima čija se stalna opskrba tijekom cijele godine može zajamčiti samo uvozom te kako bi se smanjio ribolovni pritisak na vrste koje se prekomjerno iskorištavaju; ponavlja da je također potrebno podržati promicanje diversifikacije proizvoda u industriji konzerviranja, i to korištenjem podcijenjenih ili manje konzumiranih vrsta;
10. poziva na provedbu programa osposobljavanja za sektor hotelijerstva, restorana i ugostiteljstva (Horeca) kojim bi se pružilo znanje o morskim prehrambenim proizvodima i dobrim praksama za zaštitu resursa, posebno podizanjem razine osviještenosti o „neprodaji” i „nepotrošnji” vrsta tijekom sezone zabrane ribolova;
11.
ističe važnost provedbe inovativnih projekata u sektoru maloprodaje, naglašavajući suradnju s ribarskim cehovima i udruženjima malih ribolovaca, putem kojih se održava bliski odnos s krajnjim potrošačem;
12. poziva države članice i organizacije proizvođača da razmotre bolje načine za promicanje stavljanja na tržište prerađenih proizvoda ribarstva s većom dodanom vrijednošću, uključujući konzervirane proizvode, slijedeći primjer određenih poljoprivrednih proizvoda, te programe za vanjsku promidžbu proizvoda ribarstva EU-a, uključujući njihovo predstavljanje na međunarodnim natjecanjima i sajmovima;
13. naglašava činjenicu da sektor morskih prehrambenih proizvoda ima vrlo ograničene alate, kao što su oznake, koji su dostupni potrošačima kako bi se procijenili kriteriji održivosti za segment malog ribolova i promicali proizvodi s niskim utjecajem na okoliš; naglašava da bi, ako postoje oznake, one mogle postati otežavajuća okolnost za mali ribolov jer bi pristup nekim potrebnim podacima mogao predstavljati opterećenje ili bi im mogli nedostajati financijski kapaciteti za pokretanje postupka certificiranja;